Telemedicine tirċievi mal-5,000 telefonata fix-xahar mill-pubbliku
Is-servizz Telemedicine, li qed jagħti pariri mediċi 24 siegħa kuljum b'mod virtwali, qed jirċievi mal-5,000 telefonata fix-xahar mill-pubbliku. Biex is-servizz jibqa' effiċjenti u jlaħħaq mad-domanda tal-pubbliku matul ix-xahar li għadda nfetaħ it-tieni ċentru ta' sapport fil-Gżira. F'qasir żmien il-pandemija sfurzat bidla fis-servizzi li nutilizzaw fil-ħajja ta' kuljum. Fis-servizz tas-saħħa primarja, dan wassal ukoll biex jinħolqu aktar sistemi innovativi fosthom is-servizz ta' Telemedicine li permezz ta' Skype jew Zoom pazjenti jistgħu jkollhom kuntatt mat-tobba mingħajr ma' jiltaqgħu fiżikament. Fi ftit xhur dan is-servizz intlaqa' tajjeb tant li saru 'l fuq minn 37,000 telefonata. Il-Kap Eżekuttiv tal-Kura tas-Saħħa Primarja Roseanne Camilleri qalet li apparti ċ-ċentru tal-Mellieħa li fetaħ f'April matul ix-xahar li għadda twaqqaf it-tieni ċentru din id-darba fil-Gżira. Qalet li t-tobba li jaħdmu f'dan iċ-ċentru jistgħu saħansitra jibagħtu fid-dar tal-pazjent tobba miċ-Ċentri tas-Saħħa. "Sal-lum il-ġurnata rċivejna il-fuq 37,000 telefonata. Kemm nirċievu u kemm nagħmlu. Biss biss wkoll 22,000 telefonata ġew mill-pazjent. Jiġifieri dan is-servizz intlaqa' tajjeb u l-pazjenti drawh u qed jużawh ħafna." Barra minn hekk, is-Sinjura Camilleri spjegat li dan is-servizz kien ċentrali fil-kura għall-persuni pożittivi bil-COVID-19 li ma kellhomx bżonn ikunu l-isptar. "Kuljum konna nċemplulhom on a daily basis u apparti minn hekk fiċ-ċentru l-kbir tal-Mellieħa issa għandha servizz ta' nurses li wkoll qed jagħtu dan is-servizz u barra li jċempel it-tabib jibqgħu jiffolowjahom għal 14-il ġurnata." Il-Kap Eżekuttiv tal-Kura tas-Saħħa Primarja kompliet tgħid li kulħadd huwa eliġġibli għal dan is-servizzz waqt li ħeġġet lil dawk kollha li jixtiequ parir mediku b'mod virtwali biex jċemplu lit-Telemedicine Centre, li huwa mħaddem 24 siegħa kuljum minn grupp ta' tobba tal-familja.